༔ ༔སྒྲུབ་ཆེན་བཀའ་བརྒྱད་ཀྱི་སྒྲུབ་གཞུང་གི་ཟུར་འདེབས་བཞུགས་སོ༔ ༔

༄༅༔ ༔྅྅྅྅྅྅ བཅོམ་ལྡན་འདས་ཞི་ཁྲོ་རབ་འབྱམས་སྐུ་གསུང་ཐུགས་ཡོན་ཏན་ཕྲིན་ལས་ཡོངས་སུ་རྫོགས་པ་ཆེན་པོ༔ ཆེ་མཆོག་ཧེ་རུ་ཀ་ལ་
ཕྱག་འཚལ་ལོ༔ སྒྲུབ་པ་ཆེན་པོ་བཀའ་བརྒྱད་དྲག་པོ་རང་བྱུང་རང་ཤར་ཆེན་པོའི༔ སྒྲུབ་གཞུང་ཆེན་མོའི་ཟུར་འདེབས་འདི་ཉིད་རབ་ཏུ་ཟབ་པར་གདམས་པའོ༔ དང་པོ་
བཀའ་དང་མི་འགལ་བར་རང་གཞུང་ཚུགས་པར་བྱ་བའི་ཕྱིར༔ རྒྱུད་ཁུངས་གང་ནས་བྱུང་ཞིང་ཕྱོགས་གར་གཏོགས་བསྟན་པ་ནི༔ གཞི་དོན་གྱི་སངས་རྒྱས་ཡེ་ནས་ལྷུན་
གྱིས་གྲུབ་པ༔ ཆོས་སྐུ་སྤྲོས་བྲལ་མཉམ་ཡང་དེ་བཞིན་ཉིད་ཀྱི་ངང་ལས༔ ཁྱབ་པའི་ཐུགས་རྗེ་ཆེན་པོས་རབ་ཏུ་གཡོས་པ་ལས༔ འོག་མིན་གསང་བ་མཆོག་གི་དཀྱིལ་

༄༅༔ ༔འཁོར༔ ཡུམ་གྱི་མཁའ་ཀློང་དག་པ༔ བདེ་བ་ཆེན་པོའི་གནས་སུ༔ སངས་རྒྱས་ཐམས་ཅད་ཀྱི་ཆེ་བཙན་རྡོ་རྗེ་སེམས་དཔའི་རང་བཞིན་ནི༔
ཧེ་རུ་ཀའི་བདག་ཉིད༔ སྟོན་པའི་ཡང་སྟོན་པ་བླ་མེད་སྤྱི་ཕུད་ཀྱི་ཡང་སྙིང་༔ བཅོམ་ལྡན་འདས་དཔལ་ཀུན་ཏུ་བཟང་པོ་ཆེ་མཆོག་ཧེ་རུ་ཀ་རང་ཤར་ཏེ༔ སེམས་ཅན་གྱི་ཉོན་
མོངས་པ་བསམ་གྱིས་མི་ཁྱབ་པའི་གཉེན་པོར་ཆོས་སྒོ་མཐའ་ཡས་མུ་མེད་པ་བཀའ་བསྩལ་ཏོ༔ དེ་དག་བསྡུ་ན་ཆོས་སྒོ་བརྒྱད་ཁྲི་བཞི་སྟོང་༔ དེ་བསྡུ་ན་གསུང་རབ་ཡན་
ལག་བཅུ་གཉིས༔ དེ་བསྡུ་ན་ཐེག་པ་རིམ་པ་དགུ༔ དེ་མར་བསྡུ་ན་མདོ་སྡེ༔ འདུལ་བ༔ མངོན་པ་གསུམ༔ ཡར་དྲིལ་ན་རྒྱུད་ལུང་མན་ངག་གསུམ༔ དེ་བསྡུ་ན་

གསང་སྔགས་དོན་གྱི་སྙིང་པོ་ཞི་ཁྲོ་བཀའ་བརྒྱད་དུ་འདུས་ལ༔ དེ་ཡང་ཇི་ལྟར་འདུས་ཞེ་ན༔ རྒྱུད་ལུང་ཐམས་ཅད་འདུས་པའི་མདོ་ཞེས་བྱ་ལ༔ ཀུན་དང་འབྲེལ་བས་སྡེ་ཞེས་བྱ༔ ཉོན་མོངས་པ་འདུལ་བས་
འདུལ་བ་ཞེས་བྱ༔ སྣང་སྲིད་འཁོར་འདས་ཀྱི་ཆོས་ཐམས་ཅད་མངོན་པར་རང་བྱུང་ཡེ་ཤེས༔ བདེན་པ་དབྱེར་མེད་དུ་སྟོན་པས་མངོན་པ་ཞེས་བྱའོ༔ རྣམ་པ་གཅིག་ཏུ་སྦྱང་གཞི་རྒྱུད༔ སྦྱངས་ཐབས་ལུང་༔
སྦྱོང་བྱེད་མན་ངག༔ དེ་ལྟར་ཞི་ཁྲོ་ཐམས་ཅད་ཀྱང་༔ དྲག་པོ་རང་བྱུང་རང་ཤར་བཀའ་བརྒྱད༔ ཡོངས་སུ་རྫོགས་པའི་རྒྱུད༔ སྒྲུབ་ཐབས་སུ་འདུས་པར་བཀའ་བསྩལ་ཏེ༔ ཇི་ལྟར་བསྩལ་ན༔ སྔོན་འདས་
དུས་བསྐལ་པ་བཟང་པོ་ལ༔ འོག་མིན་གསང་བ་མཆོག་གི་གནས་སུ༔ དཔལ་ཆེན་པོ་ཀུན་ཏུ་བཟང་པོའི་ཐུགས་དཔལ་བེའུར་ཟུར་བརྒྱད་ཀྱི་ཀློང་ནས་དགོངས༔ མགུལ་གྱི་བུམ་པ་ནས་དྲིལ༔ ལྗགས་ཀྱི་
དབང་པོ་ལ་བཀྲམ༔ དུང་གི་ཚེམས་བར་ནས་ཚངས་པའི་གསུང་བྱུང་༔ དོན་འགྲེལ་གྱི་འབྲུ་ཤར་ཏེ༔ གདུལ་བྱ་ཆགས་སྡང་གི་བློ་རིགས་གཉིས་འདུལ་བའི་སླད་དུ༔ འཁོར་རིགས་ལྔ་ཁྲག་འཐུང་ཡབ་ཡུམ་
དང་༔ ཕྱག་ན་རྡོ་རྗེ༔ མཁའ་འགྲོ་མའི་ཚོགས་བསམ་གྱིས་མི་ཁྱབ་པ་སྤྲུལ་ཏེ༔ བསྟན་པ་ཕུན་ཚོགས་སྒྲུབ་ཆེན་བཀའ་བརྒྱད་ཡོངས་རྫོགས་དྲག་པོ་རང་བྱུང་རང་ཤར་གྱི་རྒྱུད་ལ་སོགས་པ༔ སྤྱི་དང་བྱེ་བྲག་

༄༅༔ ༔གི་རྒྱུད་བསམ་གྱིས་མི་ཁྱབ་པ་བཀའ་བསྩལ་ཏོ༔ གཉིས་པ་རིག་འཛིན་རིག་པའི་བརྒྱུད་ཚུལ་ནི༔ དེ་ལྟར་བཀའ་བསྩལ་པའི་ཆོས་ཐམས་ཅད་སྤྲུལ་པའི་རིག་འཛིན་རྣམས་ལ་གནང་
སྟེ༔ སྐུ་གསུང་ཐུགས་ཡོན་ཏན་ཕྲིན་ལས་ཀྱི་རིག་འཛིན་བསམ་གྱིས་མི་ཁྱབ་པ་རྣམས་ཀྱིས་དགོངས་བཞིན་རྟོགས་ཏེ༔ རིག་འཛིན་ཐམས་ཅད་ཀྱི་གཙོ་བོ་རྡོ་རྗེ་ཆོས་ཞེས་ཀྱང་བྱ༔ ཕྱག་ན་རྡོ་རྗེ་ཞེས་ཀྱང་བྱ༔
ཐོད་པ་རྩལ་ཞེས་ཀྱང་བྱ༔ རྡོ་རྗེ་དྲག་པོ་རྩལ་ཞེས་ཀྱང་བྱ༔ དེ་ཉིད་ཀྱི་བརྡ་དང་དོན་གྱི་སྒོ་ནས་ཆོས་དགོངས་ཐམས་ཅད་རིན་པོ་ཆེའི་གསེར་གྱི་ཤོག་བུ་ལ༔ བཻ་ཌཱུརྻའི་ཞུན་མས་ཡི་གེར་བྲིས་ཏེ༔ སྤྱི་དང་བྱེ་
བྲག་ཡོངས་རྫོགས་ཀྱི་རྒྱུད་སྡེ་རྣམས༔ ལེགས་པར་ཕྱེ་སྟེ་བསྡུས་པ་རྣམས་རྒྱལ་མཚན་གྱི་རྩེ་མོ་ལ་འཕྱར་སྟེ་བཞུགས་སོ༔ གསུམ་པ་མཁའ་འགྲོ་མའི་གཏད་རྒྱ་བརྒྱུད་ཚུལ་ནི༔ དེ་ལྟར་ཆོས་ཉིད་རང་བཞིན་
གྱི་རྣམ་པར་དག་པ༔ བདེ་བར་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཡོངས་སུ་རྫོགས་པའི་རྒྱུད་མཆོག་རྣམས་དངོས་སུ་བཤད་ཅིང་བསྟན་པའི་སྐལ་ལྡན་མི་ཡུལ་དུ་མ་རྙེད་
ནས༔ མཁའ་འགྲོ་མའི་གཙོ་མོ་ལས་ཀྱི་དབང་མོ་ཆེས་རྡོ་རྗེ་ཁྲོ་གདོང་མ་ལ་གཏད༔ དེའི་འཁོར་ལྷ་སྲིན་སྡེ་བརྒྱད་དང་བཅས་པས་རྒྱུད་རྣམས་རིན་པོ་ཆེའི་སྒྲོམ་བུར་བཅུག་ནས་ལྕང་ལོ་ཅན་གྱི་ཕོ་བྲང་དུ་སྦས་

ཏེ༔ མ་འོངས་ཕྱི་མའི་ཚེ༔ རྣལ་འབྱོར་གྱི་དབང་ཕྱུག་ལས་དང་སྐལ་བར་ལྡན་པ་རྣམས་ལ་དངོས་གྲུབ་ཏུ་གཏོད་ཅིག་ཅེས་ཕྱག་ན་རྡོ་རྗེ་ལ་གཏད་དོ༔ བཞི་པ་གྲུབ་ཐོབ་རྣལ་འབྱོར་པ་ལ་རྒྱུད་ཚུལ་ནི༔ བདེ་
གཤེགས་ཡོངས་རྫོགས་རིག་འཛིན་གཙོ་མཆོག་རྡོ་རྗེ་དྲག་པོ་རྩལ་ཞེས་བྱ་བ་དེ་ཉིད༔ སྤྲུལ་པ་འགྱེད་པའི་དུས་ལ་བབས་པར་གཟིགས་ནས༔ རང་བྱུང་གི་མཆོད་རྟེན་ཆེན་པོ་བརྒྱད་ཀྱི་དྲུང་དང་༔ ཨོ་རྒྱན་དྷ་ན་
ཀོ་ཤའི་མཚོ་གླིང་དུ༔ ཐུགས་དཔལ་བེའུ་ཟུར་བརྒྱད་བརྒྱད་ནས་འོད་ཟེར་བརྒྱད་སྤྲོས་པ་ལས༔ གདུལ་བྱ་མཛད་པའི་ཕྱིར་རིག་འཛིན་ཆེན་པོ་དགུར་སྤྲུལ་ཏེ༔ སྐུའི་རིག་འཛིན་འཇམ་དཔལ་བཤེས་གཉེན་དང་༔
གསུང་གི་རིག་འཛིན་ནཱ་གརྫུ་ན་དང་༔ ཐུགས་ཀྱི་རིག་འཛིན་ཧཱུྃ་ཆེན་ཀཱ་ར་དང་༔ ཡོན་ཏན་རིག་འཛིན་བི་མ་ལ་མི་ཏྲ་དང་༔ ཕྲིན་ལས་རིག་འཛིན་པྲ་ཆེན་ཧསྟི་དང་༔ དབྱིངས་ཀྱི་རིག་འཛིན་དྷ་ན་སཾ་སྐྲྀ་ཏ་དང་༔
མངོན་སྤྱོད་རིག་འཛིན་རོམ་བུ་གུ་་ཙཎྜ་དང་༔ དྲག་པོའི་རིག་འཛིན་ཤཱིནྟཾ་གརྦྷ་དང་༔ སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཡོངས་སུ་རྫོགས་པའི་རིག་འཛིན་ཨོ་རྒྱན་པད་མ་འབྱུང་གནས་དང་དགུར་
སྤྲུལ་ལོ༔ དེ་ལྟར་རིག་འཛིན་ཆེན་པོ་བརྒྱད་ལ་ཌཱ་ཀི་མས་བཀའ་བརྒྱད་སོ་སོར་གཏད་དེ༔ རིག་འཛིན་བརྒྱད་ཀྱིས་བཀའ་རང་རང་གི་དངོས་གྲུབ་ཐོབ་བོ༔ དེ་ནས་རིག་འཛིན་ཆེན་པོ་བརྒྱད་ཀྱིས་བཀའ་རེ་རེ་

༄༅༔ ༔ཨོ་རྒྱན་པདྨ་འབྱུང་གནས་ལ་གཏད་དོ༔ ཁྱད་པར་དུ་སྒྲུབ་ཆེན་བཀའ་བརྒྱད་གསང་བ་ཐམས་ཅད་ཡོངས་སུ་རྫོགས་པ་དྲག་པོ་རང་བྱུང་རང་ཤར་གྱི་རྒྱུད་ཆེན་པོ་དང་༔ གསང་སྔགས་
རྩ་བའི་རྒྱུད་ཆེན་ཉི་ཤུ་པོ་ཐམས་ཅད་གསང་བའི་བདག་པོ་ཕྱག་ན་རྡོ་རྗེས་ཨོ་རྒྱན་པདྨ་འབྱུང་གནས་ལ་དངོས་སུ་གསུངས༔ དེ་ནས་རིའི་རྒྱལ་པོ་མེ་རི་འབར་བའི་རྩེར་རྡོ་རྗེ་འཆང་གིས་ཨོ་རྒྱན་པདྨ་འབྱུང་གནས་
ལ་བཀའ་བརྒྱད་རྒྱུད་ཆེན་ཉི་ཤུ་གཏད་དོ༔ དེ་ནས་དུས་རེ་ཞིག་ནས་ཕྱག་ན་རྡོ་རྗེའི་སྤྲུལ་པ་ཡེ་ཤེས་ཀྱི་མཁའ་འགྲོ་མ་བཞི་བྱུང་ནས་ཨོ་རྒྱན་པདྨ་འབྱུང་གནས་ཉིད་དར་དཔྱངས་ཀྱི་ཁྲི་ལ་བཏེགས་ནས༔ འོག་
མིན་ཆོས་ཀྱི་དབྱིངས་སུ་ཆོས་སྐུ་ཀུན་ཏུ་བཟང་པོའི་མདུན་དུ་པདྨ་འདབ་བཞིའི་སྟེང་དུ་བཞག་སྟེ༔ སྒྲུབ་ཆེན་བཀའ་བརྒྱད་ཡོངས་སུ་རྫོགས་པའི་རྒྱུད་ཆེན༔ དྲག་པོ་རང་བྱུང་རང་ཤར་ལ་སོགས་ཏེ༔ གསང་
སྔགས་ཀྱི་རྒྱུད་ཆེན་ཉི་ཤུ་གསུངས་སོ༔ ཨོ་རྒྱན་པདྨས་ནི༔ ཀུན་ཏུ་བཟང་པོ་དང་༔ དྲུག་པ་རྡོ་རྗེ་འཆང་ཆེན་དང་༔ གསང་བདག་ཕྱག་ན་རྡོ་རྗེ་དངོས་ལས་དབང་བརྙེས་སོ༔ སྒྲུབ་ཆེན་བཀའ་བརྒྱད་ཐམས་
ཅད་ཡོངས་སུ་རྫོགས་པ་ནི༔ རྒྱ་གར་ན་ཡང་ཨོ་རྒྱན་པདྨ་འབྱུང་གནས་བདག་ལས་གཞན་མེད་དོ༔ ཨོ་རྒྱན་པདྨས་ཀྱང་བཀའ་བརྒྱད་ཡོངས་རྫོགས་ཀྱི་སྒྲུབ་པ་མཐར་ཕྱིན་པར་མཛད་དོ༔ ལྔ་པ་གང་ཟག་དམ་

པའི་སྙན་ནས་སྙན་དུ་བརྒྱུད་ཚུལ་ནི༔ འགྲོ་བ་སྤྱི་མཐུན་དང་༔ བོད་ཁམས་སྒོས་ཀྱི་བསོད་ནམས་ལས་གྲུབ་པ་འཕགས་པ་འཇམ་དཔལ་གྱི་སྤྲུལ་པ༔ ཆོས་རྒྱལ་ཁྲི་སྲོང་ལྡེའུ་བཙན་གྱིས༔ ཨོ་རྒྱན་པདྨ་སྤྱན་
དྲངས་ནས་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་ཆེན་པོ་བཞེངས༔ རབ་གནས་མངའ་གསོལ་ཚར་བའི་རྗེས་སུ༔ བསྐྱེད་རྫོགས་གསུམ་གྱི་སྙིང་པོ༔ བདེ་བར་གཤེགས་པ་ཐམས་ཅད་ཡོངས་སུ་
རྫོགས་ཤིང་འདུས་པ༔ སྒྲུབ་ཆེན་བཀའ་བརྒྱད་ཡོངས་སུ་རྫོགས་པའི་དཀྱིལ་འཁོར་ཞལ་ཕྱེ་ནས་རྗེ་འབངས་ཉི་ཤུ་རྩ་ལྔ་ལ་དབང་རྣམས་ཡོངས་སུ་རྫོགས་པར་བསྐུར་བས༔ རྗེ་འབངས་ཐམས་ཅད་དག་སྣང་
དཔག་ཏུ་མེད་པ་ཤར་ནས་སོ་སོར་བཀའ་བབས་ཤིང་བསྒྲུབས་པས༔ ཐམས་ཅད་ཀྱིས་གྲུབ་པ་ཐོབ་པར་གྱུར་ཏོ༔ དེ་རྗེས་སྙིང་དང་འདྲ་བའི་རྗེ་འབངས་མི་དགུ་ལ་དྲག་པོ་རང་བྱུང་རང་ཤར་ཆེན་པོ༔ སྒྲུབ་ཆེན་
བཀའ་བརྒྱད་ཡོངས་སུ་རྫོགས་པའི་དབང་བསྐུར་མཛད་པས༔ སོ་སོར་མེ་ཏོག་གང་ལ་ཕོག་པའི་ལྷ་དེ་བསྒྲུབ་པ་ནི༔ རྒྱལ་པོའི་མེ་ཏོག་དབུས་སུ་བབས་ཏེ་ཆེ་མཆོག་འགྲུབ་པས་གཞན་སྣང་ཐམས་ཅད་ཟིལ་གྱི་
གནོན་ནུས་སོ༔ དེ་བཞིན་དུ་དགེ་སློང་ནམ་མཁའི་སྙིང་པོས་ཡང་དག་སྒྲུབ་པས་ཉི་ཟླ་རྟོད་ལ་གནོན་ནུས་སོ༔ སངས་རྒྱས་ཡེ་ཤེས་ཀྱིས་གཤིན་རྗེ་སྒྲུབ་པས་མི་རོ་གསེར་དུ་གྱུར་ཞིང་ཉི་ཟླ་གདན་དུ་བཏིང་ནུས་

༄༅༔ ༔སོ༔ རྒྱལ་བ་མཆོག་དབྱངས་ཀྱིས་དབང་ཆེན་སྒྲུབ་པས་སྤྱི་གཙུག་ནས་རྟ་སྐད་སྒྲོག་ནུས་སོ༔ རྡོ་རྗེ་བདུད་འཇོམས་རྡོ་རྗེ་གཞོན་ནུ་སྒྲུབ་པས་བྲག་ལ་ཕུར་པ་བཏབ་ཅིང་ཆུ་བོ་གྱེན་ལ་
བཟློག་ནུས་སོ༔ དཔལ་གྱི་ཡེ་ཤེས་བླ་མེད་ཧེ་རུ་ཀ་སྒྲུབ་པས་རྩ་རླུང་དབང་དུ་སྡུད་ནུས་སོ༔ ལྷོ་ནུབ་ཏུ་ཡེ་ཤེས་མཚོ་རྒྱལ་གྱི་མེ་ཏོག་བབས་ཏེ་རིག་འཛིན་སྒྲུབ་པས་མཁའ་ལ་བྱ་ལྟར་འཕུར་ནུས་སོ༔ དཔལ་
གྱི་སེངྒེས་འཇིག་རྟེན་མཆོད་བསྟོད་སྒྲུབ་པས་སྡེ་བརྒྱད་བྲན་དུ་འཁོལ་ནུས་སོ༔ བཻ་རོ་ཙ་ནའི་མེ་ཏོག་བྱང་ཤར་དུ་བབས་ཏེ་སྟོབས་ལྡན་ནག་པོ་སྒྲུབ་པས་དམོད་པ་བོར་བས་དགྲ་བགེགས་སྒྲོལ་ནུས་སོ༔ དྲི་མེད་
ཟླ་ཤར་གྱི་མེ་ཏོག་དབུས་སུ་བབས་ཏེ་ཆེ་མཆོག་སྒྲུབ་པས་བྲག་ལ་བདུད་རྩི་འབྱིན་ནུས་སོ༔ གཉགས་ཛྙཱ་ན་ཀུ་མ་རཱ་ཛས་རིག་འཛིན་སྒྲུབ་པས་མཁའ་ལ་རླུང་ལྟར་འཕྱོ་ནུས་སོ༔ དེ་ནས་སློབ་དཔོན་གྱི་ཐུགས་ཀ་
ནས་འོད་ཟེར་ཁ་དོག་སྣ་ཚོགས་བྱུང་ནས༔ རྡོ་རྗེ་བདུད་འཇོམས་ལ་ཐིམ་པས་མ་འོངས་པའི་དུས་སུ་རྡོ་རྗེ་བདུད་འཇོམས་ཁྱོད་ཉིད༔ བྱང་ཕྱོགས་ཐོ་ཡོར་ནག་པོའི་ཡུལ་དུ༔ རི་བོ་བཀྲ་བཟང་ཞེས་བྱ་བའི་མདུན་
དུ༔ རིག་འཛིན་རྒོད་ཀྱི་ལྡེམ་འཕྲུ་ཅན་ཞེས་བྱ་བར་སྐྱེ་བ་བླངས་ནས༔ དེའི་ཚེ་དེའི་དུས་ན་སྒྲུབ་ཆེན་བཀའ་བརྒྱད་དྲག་པོ་རང་བྱུང་རང་ཤར་ཆེན་པོའི་རྒྱུད་སྒྲུབ་ཐབས་དང་བཅས་པ་འདི་ཁྱོད་ཀྱིས་ཚུལ་བཞིན་དུ་

སྤྱོད་པར་འགྱུར་རོ༔ ཞེས་བཀའ་བསྩལ་ལུང་བསྟན་པར་གྱུར་ཏོ༔ རྒྱུད་ཁུངས་གང་ནས་བྱུང་བ་ནི༔ བཀའ་བརྒྱད་དྲག་པོ་རང་བྱུང་རང་ཤར་གྱི་རྒྱུད་ལས་བྱུང་ཞིང་༔ ཕྱོགས་ནི་གསང་སྔགས་རྡོ་རྗེ་ཐེག་པའི་
རྒྱུད་ལུང་མན་ངག་སྐོར་གསུམ་དུ་གཏོགས་སོ༔ འདི་ནི་ཞི་ཁྲོའི་ལྷ་ཚོགས་ཐམས་ཅད་སྒྲུབ་པ་བཀའ་བརྒྱད་དུ་ཡོངས་སུ་རྫོགས་ཤིང་༔ བཀའ་བརྒྱད་ལྷ་ཚོགས་ཐམས་ཅད་ཚོམ་བུ་དགུའི་དཀྱིལ་འཁོར་དུ་
ཡོངས་སུ་རྫོགས་པའི་ཕྱིར་དང་༔ འོན་ཏེ་རྒྱུད་ལུང་མན་ངག་ཐམས་ཅད་ཡོངས་སུ་རྫོགས་པའི་ཕྱིར་ཡོངས་རྫོགས་ཞེས་བྱ་བའམ༔ ཕྱི་ལྟར་ཞི་བ་དང་༔ ནང་ལྟར་ཁྲོ་བོ་ལ་སོགས་པ་ཐམས་ཅད༔ བཀའ་
བརྒྱད་གཙོ་འཁོར་དགུར་ཡོངས་སུ་རྫོགས་པར་འདུས་པས༔ སྒྲུབ་ཆེན་བཀའ་བརྒྱད་གསང་བ་ཡོངས་རྫོགས་ཞེས་བྱའོ༔ གཉིས་པ་དེ་ཉིད་ཉམས་སུ་ལེན་པ་ལ༔ རྡོ་རྗེ་སློབ་དཔོན་དང་སློབ་བུ་དང་སྒྲུབ་གནས་
ལ་སོགས་པ་གཞུང་ལྟར་བྱས་ཏེ༔ སྒྲུབ་ཁང་ཕོ་བྲང་ལྟར་བརྩིགས༔ ཞེས་གསུངས་པའི་དོན་ནི༔ གནས་ཡིད་དུ་འོང་བ༔ ཤར་རི་དམའ་བ༔ ནུབ་རི་མཐོ་བ༔ ལྷོ་རི་གཞོལ་བ༔ བྱང་རི་སྐྱོབ་པ༔
མདུན་ན་མེ་ཏོག་གི་གླིང་ཡོད་པ༔ རྩི་ཤིང་ལ་མེ་ཏོག་དང་འབྲས་བུ་སྨིན་པ༔ ཆུ་དལ་བ༔ རི་འཇམ་པ་ནི་ཞི་བའི་གནས་སོ༔ རིན་ཆེན་འབར་བ་ལྟ་བུ་ནི་རྒྱས་པའི་གནས་སོ༔ བྲག་དམར་ཕུག་པ་ཟླ་གམ་འདྲ་

༄༅༔ ༔བ་ནི་དབང་གི་གནས་སོ༔ དྲག་པོ་ནི་གནམ་ས་གྲུ་གསུམ་པའོ༔ དེ་དག་ཐམས་ཅད་ཚང་ན་ཡོངས་རྫོགས་ཀྱི་གནས་ཡིན་ནོ༔ དེར་ས་ཆོག་བྱས་ཏེ་གནས་བརྩིག་པ་ནི༔ སྒྲུབ་ཁང་
དཔངས་མཐོ་བ་གསུམ་ཐོག་ཐིག་ཁང་ཅན་སྒོ་ཉི་མ་ལྡེབ་སར་བསྟན་པ༔ ཁྱམས་དང་བསྐོར་ཁང་ལ་མཆོད་རྟེན་ལྟ་བུར་བརྩིག༔ གཡོས་ཁང་གི་ནང་དུ་དུད་པ་མི་ཡོང་བ༔ ཕྱི་ཞལ་ནང་ཞལ་ཐར་གྱི་ཐོན་པ་ལ་རྩི་
དང་རི་མོས་བརྒྱན་པ༔ ཉམས་དགའ་ཞིང་ཡིད་ཆགས་པར་བྱའོ༔ སྤྱོད་ལམ་མི་གནོད་པའི་སར༔ གཟུང་མ་དང་འཁོར་གྱི་གནས་བརྩིག༔ མེ་ཏོག་ལྡུམ་རྭ་ལ་སོགས་པ་བརྩིག་གམ་བཤམ་པར་བྱའོ༔
གཟུང་མ་ནི་མཛེས་སྡུག་ཡིད་ཆགས་པ༔ ཏིང་ངེ་འཛིན་བསྐྱེད་ནུས་པ༔ འདྲིས་ཐུབ་པ༔ བཙོག་གཏམ་མི་བྱེད་པ༔ འཁོར་དང་གཟུང་མ་རྣམས་ཕྱི་གླིང་སྤྱད་དེ༔ ཀུན་ཏུ་རང་གཅིག་པུར་སྒྲུབ་པ་ལ་བརྩོན་
ནུས་པར་བྱའོ༔ འཁོར་རྒྱུད་ཐུང་ཞིང་རྩུབ་པ་ནི༔ ཏིང་ངེ་འཛིན་ལ་གནོད་པས་སྤང་བར་བྱའོ༔ རྫས་ཡོ་བྱད་མཆོད་པའི་དམ་རྫས་ལ་སོགས་གསོག་པའི་སྐབས་སུ༔ རྫས་རྙིང་པ་ལྷ་འདྲེ་ཅན་ནི་སྤང་བར་བྱའོ༔
སྒྲུབ་པའི་དུས་ཀྱི་སྐབས་སུ༔ ཞི་བ་སྔ་དྲོ༔ རྒྱས་པ་ཕྱེད༔ དབང་དགོང་ཁ༔ དྲག་པོ་ཉི་ཟེར་རམ་སྲོད་ལ་འཇུག་གོ༔ གང་བསྒྲུབ་ཀྱང་ཟླ་བ་ཡར་ངོ་དང་༔ སྐར་མ་རྒྱལ་སྨད་འདི་རབ་ཏུ་གཅེས་སོ༔ དེ་

ནས་སྒྲུབ་པའི་སྐབས་སུ༔ སྤྱིར་མཧཱ་ཡོ་གའི་རྒྱུད་དང་༔ ཨ་ནུ་ཡོ་གའི་ལུང་༔ ཨ་ཏི་ཡོ་གའི་མན་ངག་གི་སྐོར་ལ་སོགས་ཏེ༔ ཤེས་བྱེད་ཀུན་ལ་མཁས་པར་སྦྱངས་པའམ༔ ཁྱད་པར་དུ་རང་གང་སྒྲུབ་དེའི་
སྐོར་ལ༔ ཚིག་དོན་མ་ལུས་པར་བློ་ལ་སྦྱང་སྟེ་བྱང་བར་བྱའོ༔ ༈ དེ་ནས་ས་ཆོག་གི་སྐབས་སུ་དཀར་གཏོར་གཅིག་བྱིན་རླབས་བྱས་ལ༔ རང་ཡི་དམ་དུ་གསལ་བའི་ལག་པ་ས་ལ་བརྡབས་པས༔ སའི་ལྷ་
མོ་གསེར་མདོག་ཅན་སྐུ་སྟོད་ས་ནས་ཐོན་པ༔ ཕྱག་གཡས་པ་མཆོག་སྦྱིན་གྱི་ཕྱག་རྒྱ་མཛད་པ༔ གཡོན་པ་གསེར་གྱི་བུམ་པ་བསྣམས་པ༔ འཁོར་ས་བདག་གི་ཚོགས་ཀྱིས་